CELEX: 32021R1421
Language: sk
Date: 2021-08-30 00:00:00
Title: Nariadenie Komisie (EÚ) 2021/1421 z 30. augusta 2021, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 16 (Text s významom pre EHP)

31.8.2021   
               
               
                  SK
               
               
                  Úradný vestník Európskej únie
               
               
                  L 305/17
               
            
         NARIADENIE KOMISIE (EÚ) 2021/1421
         z 30. augusta 2021,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 16
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Pandémia COVID-19 spôsobila Únii a jej hospodárstvu bezprecedentný externý šok, čím vznikla potreba opatrení zameraných na zmiernenie nepriaznivých vplyvov na občanov a spoločnosti všade tam, kde je to možné.
                  
               
                     (3)
                  
                  
                     V záujme toho, aby sa predišlo zbytočným bankrotom a strate pracovných miest a aby sa podporila rýchla obnova hospodárstva, prijali členské štáty aj Únia opatrenia na poskytnutie finančnej pomoci spoločnostiam vrátane platobných prázdnin na základe súkromných alebo verejných platobných moratórií.
                  
               
                     (4)
                  
                  
                     Rada pre medzinárodné účtovné štandardy (IASB) uverejnila 28. marca 2020 dokument s názvom Úľavy na nájomnom v dôsledku ochorenia COVID-19 (zmena IFRS 16), ktorý bol prijatý nariadením Komisie (EÚ) 2020/1434 (3).
                  
               
                     (5)
                  
                  
                     Rada IASB 31. marca 2021 uverejnila dokument Úľavy na nájomnom v dôsledku ochorenia COVID-19
                        po 30. júni 2021 (zmena IFRS 16).
                  
               
                     (6)
                  
                  
                     Zmenou medzinárodného štandardu finančného výkazníctva (IFRS) 16 Lízingy sa pre nájomníkov rozširujú voliteľné dočasné prevádzkové úľavy súvisiace s ochorením COVID-19 týkajúce sa lízingových zmlúv s úľavami platieb a platieb pôvodne splatných pred 30. júnom 2021 alebo 30. júna 2021 na lízingové zmluvy s úľavami platieb a platby pôvodne splatné pred 30. júnom 2022 alebo 30. júna 2022.
                  
               
                     (7)
                  
                  
                     Po konzultáciách s Európskou poradnou skupinou pre finančné výkazníctvo Komisia dospela k záveru, že zmena štandardu IFRS 16 Lízingy spĺňa kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (8)
                  
                  
                     Nariadenie (ES) č. 1126/2008 by sa preto malo zodpovedajúcim spôsobom zmeniť.
                  
               
                     (9)
                  
                  
                     Rada IASB stanovila dátum účinnosti zmeny IFRS 16 Lízingy na 1. apríl 2021. Ustanovenia tohto nariadenia by sa preto mali uplatňovať retroaktívne s cieľom zabezpečiť právnu istotu pre dotknutých emitentov a súlad s ostatnými účtovnými štandardmi stanovenými v nariadení (ES) č. 1126/2008.
                  
               
                     (10)
                  
                  
                     S ohľadom na naliehavosť tejto prevádzkovej úľavy v dôsledku ochorenia COVID-19 by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (11)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Medzinárodný štandard finančného výkazníctva (IFRS) 16 Lízingy, ktorý sa nachádza v prílohe k nariadeniu (ES) č. 1126/2008, sa mení v súlade s prílohou k tomuto nariadeniu.
         
         
            Článok 2
            Pokiaľ ide o účtovné obdobia, ktoré sa začínajú 1. januára 2021 alebo neskôr, každá spoločnosť začne uplatňovať zmeny uvedené v článku 1 najneskôr od 1. apríla 2021.
         
         
            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
         
            (3)  Nariadenie Komisie (EÚ) 2020/1434 z 9. októbra 2020, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 16 (Ú. v. EÚ L 331, 12.10.2020, s. 20).
      
      
         
            PRÍLOHA
            Úľavy na nájomnom v dôsledku ochorenia COVID-19 po 30. júni 2021
            Zmena štandardu IFRS 16
            Zmena štandardu IFRS 16 Lízingy
            
            Mení sa odsek 46B. Dopĺňajú sa odseky C1C a C20BA až C20BC.
            NÁJOMCA
            
               Oceňovanie
            
            
               
                  Následné oceňovanie
               
            
            
               Zmeny lízingu
            
            
                     
                        46B
                     
                     
                        Praktické zjednodušenie uvedené v odseku 46A sa uplatňuje len na úľavy na nájomnom, ku ktorým dochádza v priamom dôsledku pandémie COVID-19 a len vtedy, ak sú splnené všetky tieto podmienky:
                        
                                    a)
                                 
                                 
                                    zmena lízingových splátok vedie k revízii protihodnoty za lízing, ktorá je v podstate rovnaká alebo nižšia ako protihodnota za lízing, ktorá bezprostredne predchádza zmene;
                                 
                              
                                    b)
                                 
                                 
                                    akékoľvek zníženie lízingových splátok má vplyv len na splátky, ktoré boli pôvodne splatné k 30. júnu 2022 alebo pred týmto dátumom (úľava na nájomnom by napríklad túto podmienku spĺňala vtedy, ak sú jej výsledkom znížené lízingové splátky k 30. júnu 2022 alebo skoršiemu dátumu a zvýšené lízingové splátky po 30. júni 2022), a
                                 
                              
                                    c)
                                 
                                 
                                    nedochádza k žiadnej podstatnej zmene ostatných podmienok lízingu.
                                 
                              
                  
               
                  
                     Dodatok C
                  
                  Dátum nadobudnutia účinnosti a prechodné ustanovenia
                  Dátum nadobudnutia účinnosti
                  
                           
                              C1C
                           
                           
                              Dokumentom Úľavy na nájomnom v dôsledku ochorenia COVID-19 po 30. júni 2021, vydaným v marci 2021, sa zmenil odsek 46B a doplnili sa odseky C20BA až C20BC. Nájomca túto zmenu uplatňuje na ročné obdobia vykazovania začínajúce sa 1. apríla 2021 alebo po tomto dátume. Skoršie uplatňovanie je povolené, a to aj na účtovnú závierku, ktorá k 31. marcu 2021 nie je schválená na zverejnenie.
                           
                        Prechodné ustanovenia
                  
                     Úľavy na nájomnom v dôsledku ochorenia COVID-19 pre nájomcov
                  
                  
                           
                              C20BA
                           
                           
                              Nájomca uplatňuje Úľavy na nájomnom v dôsledku ochorenia COVID-19 po 30. júni 2021 (pozri odsek C1C) retrospektívne, pričom kumulatívny účinok prvotného uplatnenia uvedenej zmeny vykazuje ako úpravu počiatočného zostatku nerozdelených ziskov (alebo prípadne ako inú zložku vlastného imania) na začiatku toho ročného obdobia vykazovania, v ktorom nájomca po prvýkrát uplatňuje túto zmenu.
                           
                        
                           
                              C20BB
                           
                           
                              V období vykazovania, v ktorom nájomca po prvýkrát uplatňuje Úľavy na nájomnom v dôsledku ochorenia COVID-19 po 30. júni 2021, nájomca nemusí zverejňovať informácie požadované v odseku 28 písm. f) štandardu IAS 8.
                           
                        
                           
                              C20BC
                           
                           
                              Podľa odseku 2 tohto štandardu nájomca uplatňuje praktické zjednodušenie uvedené v odseku 46A konzistentne na oprávnené zmluvy s podobnými charakteristikami a za podobných okolností bez ohľadu na to, či sa daná zmluva stala spôsobilou pre praktické zjednodušenie z dôvodu, že nájomca uplatňuje dokument Úľavy na nájomnom v dôsledku ochorenia COVID-19 (pozri odsek C1A) alebo dokument Úľavy na nájomnom v dôsledku ochorenia COVID-19 po 30. júni 2021 (pozri odsek C1C).